SUHETO ITI AKKUB | APAY NGA ADU TI MARIGATAN A MANGAYAT ITI DIOS?
Marigatan ti Adu a Mangayat iti Dios
“‘Masapul nga ayatem ni Jehova a Diosmo buyogen ti intero a pusom ken buyogen ti intero a kararuam ken buyogen ti intero a panunotmo.’ Daytoy ti kadakkelan ken umuna a bilin.”—Jesu-Kristo, 33 C.E. *
Marigatan ti adu a mangayat iti Dios. Para kadakuada ti Dios ket di matarusan, saan a maseknan, wenno naulpit. Usigem ti kuna ti dadduma:
“Nagkararagak iti Dios a tulongannak ngem mariknak a nakaad-adayo kaniak. Panagkunak, saan a maysa a persona nga addaan rikna.”—Marco, Italy.
“Talaga a kayatko ti agserbi iti Dios ngem kasla nakaad-adayo kaniak. Ipagarupko a naulpit ti Dios a mangdusa laeng kadatayo. Diak patien nga ay-ayatennatayo.”—Rosa, Guatemala.
“Idi ubingak pay, patiek a biddut laeng ti sapsapulen ti Dios, a nakasagana a mangdusa kadatayo no nakabasoltayo. Idi agangay, impapanko a saan a maseknan. Ti Dios ket kas iti presidente a mangmanmandar kadagiti iturayanna, ngem talaga a saan a maseknan.”—Raymonde, Canada.
Sika ngay? Narigat kadi nga ayaten ti Dios? Adu a tawenen nga isalsaludsod dayta dagiti Kristiano. Kinapudnona, bayat ti 500 agingga iti 1500 C.E., kaaduan a miembro ti Kakristianuan saanda pay ketdi nga agkararag iti Mannakabalin-amin a Dios. Apay? Mabutengda ngamin kenkuana. Kastoy ti komento ti historiador a ni Will Durant: “Kasano a maitured ti maysa a managbasol ti agkararag iti nakaam-amak ken saan a maseknan a Dios?”
Apay nga ibagada a “nakaam-amak ken saan a maseknan” ti Dios? Ania a talaga ti isursuro ti Biblia maipapan iti Dios? Ti kadi panangadal iti kinapudno maipapan iti Dios ket makatulong kenka a mangayat kenkuana?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn